《何象冈相君携同泛舟送李定夫》
明代·欧主遇

绕林红缀荔枝新，雨过争看垫角巾。绿野到门同作客，仙舟移酌欲留人。

柳藏蝉唱依依听，江浴鸥群款款亲。惜别却忘归路远，肯于沉醉问车茵。

作者简介：欧主遇，字嘉可，号壶公。顺德人。质敏博学，笃孝友。十赴秋闱不售，明熹宗天启七年（一六二七）中副榜，贡太学，祭酒孔贞运赏异之。主遇乐善好施，明桂王永历二年（一六四八）大饥，倡赈，存活数百家，人戴其德。居平，客来问，宇屦满户外。晚年荐秘书，以病辞免。优游林壑，绝迹公门。曾与陈子壮、黎遂球等复修南园诗社，为南园十二子之一。著有《自耕轩集》、《西游草》、《北游草》及《醉吟草》。清陈伯陶编《胜朝粤东遗民录》卷二有传。